Senichi Hoshino

ialah seorang bekas pemain dan pengurus besbol profesional Jepun dalam liga Nippon Professional Baseball (NPB).

Sebagai pemain, beliau menyerlah sebagai seorang pelempar utama walaupun pasukannya, Chunichi Dragons melalui beberapa musim yang sukar. Beliau memenangi Anugerah Eiji Sawamura pada tahun 1974 hasil sumbangannya dalam membantu pasukan itu memenangi kejuaraan Liga Pusat pertama mereka dalam tempoh 20 tahun. Musim terakhir beliau sebagai pemain ialah pada tahun 1982, tahun yang sama Dragons mara ke Japan Series.

Beliau mula menjadi pengurus Dragons pada tahun 1987 dan berjaya membawa pasukan itu menjuarai Liga Pusat pada tahun berikutnya sebelum meninggalkan pasukan pada 1991. Beliau kembali memimpin Dragons pada tahun 1996 dan kekal selama lima tahun, sekali lagi membawa pasukan itu menjuarai liga pada tahun 1999, walaupun tewas di Japan Series. Beliau meletak jawatan pada tahun 2001 dan menyertai Hanshin Tigers pada tahun berikutnya. Pada tahun 2003, beliau membawa Tigers memenangi kejuaraan Liga Pusat pertama mereka dalam tempoh 18 tahun sebelum bersara atas sebab kesihatan selepas kekalahan di Japan Series tahun yang sama.

Pada tahun 2007, beliau dilantik sebagai pengurus pasukan kebangsaan Jepun untuk Sukan Olimpik Beijing 2008. Pada Oktober 2010, beliau dilantik sebagai pengurus Tohoku Rakuten Golden Eagles. Di bawah bimbingannya, Eagles memenangi kejuaraan Liga Pasifik, menjadikan beliau individu kedua yang memenangi kejuaraan liga bersama tiga pasukan berbeza. Dalam penampilan keenamnya di Japan Series, beliau akhirnya meraih kejuaraan tersebut. Beliau bersara pada tahun berikutnya dan pasukan Eagles telah menggantung nombor jersinya sebagai penghormatan.

Beliau telah dilantik ke dalam Dewan Kemasyhuran Besbol Jepun pada tahun 2017.

## Latar belakang kehidupan
Hoshino dilahirkan sebagai anak bongsu daripada tiga beradik di Kurashiki, Jepun. Tiga bulan selepas beliau dilahirkan, bapanya meninggal dunia, dan ibunya membesarkan beliau bersama dua kakaknya seorang diri.

Beliau bermain besbol sepanjang zaman sekolah menengahnya, namun tidak berpeluang untuk mara ke kejohanan terkenal Koshien. Selepas itu, beliau melanjutkan pelajaran ke Universiti Meiji dan menjadi pemain utama sejak tahun pertamanya. Dalam Tokyo Big6 Baseball League, beliau mencatatkan 23 kemenangan keseluruhan, termasuk satu permainan tanpa pukulan (no-hitter), walaupun pasukannya tidak pernah memenangi kejuaraan liga.

Reputasi Hoshino sebagai seorang pemimpin yang bersemangat tinggi dan mudah beremosi mula dikenali sejak di Universiti Meiji, apabila beliau dan beberapa rakan sepasukan besbolnya bergabung untuk merobohkan sekatan yang didirikan oleh kumpulan pelajar penunjuk perasaan di kampus tersebut.

## Kerjaya pemain
Hoshino telah dipilih dalam pusingan pertama draf tahun 1968 oleh pasukan Chunichi Dragons, yang ketika itu diketuai oleh pengurus Shigeru Mizuhara. Sebelum itu, pasukan Yomiuri Giants telah berjanji bahawa mereka akan memilih Hoshino sebagai pilihan pertama mereka, namun janji itu dimungkiri apabila Giants memilih pemain lain. Pengkhianatan ini menimbulkan rasa benci yang mendalam dalam diri Hoshino terhadap Giants, baik sebagai pemain mahupun kemudian sebagai pengurus.

Hoshino menandatangani kontrak dengan Dragons pada tahun 1969, dan beraksi sebagai pelempar utama serta reliever, dengan cepat menjadi ace atau bintang utama barisan pelempar dalam pasukan. Beliau mengetuai liga dalam kategori save pada tahun 1974 dan memenangi Anugerah Eiji Sawamura pada tahun yang sama. Lebih penting lagi, pasukannya memenangi kejuaraan Liga Pusat, sekali gus menamatkan rekod sembilan kejuaraan berturut-turut milik Yomiuri Giants. Oleh sebab kehebatannya menentang Giants, beliau digelar “Kyojin Killer” ('Pembunuh Giants'). Pasukannya sekali lagi memenangi kejuaraan liga pada tahun 1982, dan Hoshino bersara selepas musim tersebut. Sepanjang kerjayanya, beliau mencatat rekod 146 kemenangan, 121 kekalahan, dan 34 save.

Hoshino merupakan seorang tokoh yang sangat popular, bukan sahaja kerana kehebatannya di atas padang, tetapi kerana personaliti dan semangatnya. Pada waktu itu, ramai peminat besbol sudah bosan melihat Yomiuri Giants terus menang pada setiap tahun, dan sikap terbuka Hoshino dalam menyuarakan kebenciannya terhadap Giants menjadikannya wira kepada ramai peminat yang mencari alternatif kepada bintang Giants seperti Shigeo Nagashima dan Sadaharu Oh. Hoshino kekal bersama Chunichi Dragons sepanjang kariernya dan amat dihormati oleh rakan sepasukannya.

## Kerjaya pengurus
Selepas bersara sebagai pemain, Hoshino bekerja sebagai pengulas sukan untuk NHK, dan popularitinya yang tinggi dalam kalangan peminat serta pemain membawanya kembali ke Chunichi Dragons sebagai pengurus pada tahun 1987. Beliau melakukan beberapa pertukaran besar dalam pasukan dan berjaya membawa Dragons memenangi kejuaraan Liga Pusat pada tahun 1988, walaupun pasukan tewas dalam Japan Series selepas lima perlawanan. Hoshino meletakkan jawatan pada tahun 1991 dan kembali bekerja sebagai pengulas serta penulis sukan.

Selepas pemergiannya, prestasi Dragons merosot dengan ketara, dan beliau sekali lagi dipanggil untuk memimpin pasukan pada tahun 1996. Hoshino berjaya memenangi kejuaraan liga keduanya pada tahun 1999, namun meletakkan jawatan sekali lagi selepas pasukannya menduduki tempat kelima pada musim 2001.

Pada tahun 2002, Hoshino dilantik sebagai pengurus Hanshin Tigers, yang ketika itu berada di tempat tercorot selama empat tahun berturut-turut di bawah Katsuya Nomura. Dalam musim pertamanya, beliau berjaya menaikkan kedudukan pasukan ke tempat keempat, dan melakukan rombakan besar semasa musim rehat dengan merekrut pemain bebas terkenal seperti Tomoaki Kanemoto dan Hideki Irabu. Usahanya membuahkan hasil apabila Tigers memenangi kejuaraan Liga Pusat pada tahun 2003, kejuaraan liga ketiga beliau sebagai pengurus. Namun, Hoshino sering jatuh sakit semasa musim tersebut dan beberapa kali terpaksa menyerahkan tugas mengurus kepada jurulatih utama. Pasukannya tewas dalam Japan Series selepas tujuh perlawanan, dan beliau meletakkan jawatan selepas itu atas sebab kesihatan, dipercayai akibat tekanan darah tinggi dan aritmia jantung. Walaupun bersara daripada pengurusan aktif, beliau terus berkhidmat sebagai pengarah kanan Hanshin Tigers sehingga 2010.

Pada tahun 2007, beliau dilantik sebagai pengurus pasukan kebangsaan Jepun, yang menjuarai Kejohanan Besbol Asia (pusingan kelayakan ke Sukan Olimpik Beijing 2008) selepas menewaskan Filipina, Korea dan Taiwan. Namun begitu, pasukan "Hoshino Japan" menamatkan kempen Olimpik dengan rekod 4–5 tanpa memenangi sebarang pingat.

Selepas Tohoku Rakuten Golden Eagles menamatkan kontrak Marty Brown selepas musim pertamanya, Hoshino dilantik sebagai pengurus baru pasukan dengan kontrak ¥150 juta setahun untuk musim 2011. Walaupun pasukan hanya menamatkan musim di tempat kelima, pembangunan positif pemain muda menarik perhatian pemilik pasukan, Hiroshi Mikitani, yang memintanya terus kekal sebagai pengurus.

Pada musim 2013, iaitu pada tahun kesembilan penubuhan Eagles, Hoshino mencipta sejarah apabila membawa pasukan itu memenangi kejuaraan Liga Pasifik buat pertama kali, kejayaan pertama dalam Climax Series, dan akhirnya kejuaraan Japan Series pertama mereka. Pencapaian tersebut lebih manis kerana kemenangan itu diperoleh menentang Yomiuri Giants, pasukan yang paling dibencinya.

Namun begitu, pada musim berikutnya, Eagles menamatkan saingan di tempat terakhir, dan Hoshino mengumumkan persaraannya sebagai pengurus. Tempoh kepimpinannya kekal sebagai yang paling lama dalam sejarah pasukan.

## Kematian
Hoshino meninggla dunia disebabkan oleh kanser pankreas yang dialaminya di Tsu, Mie pada 4 Januari 2018 sewaktu berusia 70 tahun.

## Catatan

## Pautan luar
*Career statistics and player information from Baseball-Reference or NPB (in Japanese)
* Sen'ichi Hoshino's official website (in Japanese)